ROZHODNUTIE KOMISIE
z 29. septembra 2006,
ktorým sa ustanovujú usmernenia stanovujúce požiadavky na vykonávanie auditov podľa nariadenia Európskeho parlamentu a Rady (ES) č. 882/2004 o úradných kontrolách uskutočňovaných s cieľom zabezpečiť overenie dodržiavania potravinového a krmivového práva a predpisov o zdraví zvierat a o starostlivosti o zvieratá
[oznámené pod číslom K(2006) 4026]
(Text s významom pre EHP)
(2006/677/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 882/2004 z 29. apríla 2004 o úradných kontrolách uskutočňovaných s cieľom zabezpečiť overenie dodržiavania potravinového a krmivového práva a predpisov o zdraví zvierat a o starostlivosti o zvieratá (1), a najmä na jeho článok 43 ods. 1 písm. i),
po porade so Stálym výborom pre potravinový reťazec a zdravie zvierat,
keďže:
(1)
V zmysle nariadenia (ES) č. 882/2004, a najmä jeho článku 4 ods. 6 sa od príslušných orgánov členských štátov vyžaduje, aby na dosiahnutie cieľov tohto nariadenia uskutočňovali interné audity alebo si zabezpečovali vykonávanie externých auditov.
(2)
Od Komisie sa vyžaduje vypracovanie usmernení s uvedením požiadaviek na vykonávanie auditov podľa článku 4 ods. 6 nariadenia (ES) č. 882/2004 s cieľom zohľadniť príslušné normy a odporúčania medzinárodných orgánov týkajúce sa organizácie a činností úradných služieb. Tieto usmernenia nie sú záväzné, avšak členským štátom slúžia ako užitočný návod na uplatňovanie nariadenia (ES) č. 882/2004.
(3)
Európsky výbor pre normalizáciu (CEN) a Medzinárodná organizácia pre normalizáciu (ISO) vypracovali normy, ktorých charakter vyhovuje účelom vytvorenia uvedených usmernení.
PRIJALA TOTO ROZHODNUTIE:
Článok 1
Usmernenia, ktorými sa stanovujú požiadavky na vykonávanie auditov podľa článku 4 ods. 6 nariadenia (ES) č. 882/2004 súvisiacich s úradnými kontrolami na overenie dodržiavania krmivového a potravinového práva a predpisov o zdraví zvierat a o starostlivosti o zvieratá, sú uvedené v prílohe.
Uplatňujú sa bez toho, aby boli dotknuté články 41 až 49 nariadenia Komisie (ES) č. 796/2004 (2).
Článok 2
Toto rozhodnutie je určené členským štátom.
V Bruseli 29. septembra 2006